Mag khodjorroo awia Gadara durr phẽeubaimajierram aajem,
ich ag thʉrrdo eepai thoom igar.
Mag phẽeubaimawia Jesús bote eemua waaidʉwia durrpabaadem ee,
i khĩirphee woun ãb dosãt beneu bar simta durr ujã aarmua i aig khaphig beejim aajem.
Mag woun sĩi ujã ee õor aukheerjem jẽbdegpai sĩejeejim anaabá.
Mag sim chan par õrau pʉr aunaa cadenau jʉ̃ sĩsiukhamjã pod jʉ̃ wai naaba aajeejim anʉm.
Mag juapa theeg sĩewaita biek khapan parii õrau cadenau bʉ jʉ̃naa juapa jʉ̃ sĩsiukhamjã,
sĩi warag chi cadenta thʉrreu pʉpʉa aajeejim anʉm,
ni ãbmuajã pod pʉr wai sĩeba.
Mag simʉn edaram magwe sĩi pabʉ eeta nʉrranaa ujã ʉ̃rʉm magwe nʉrraajeejim anaabá.
Mag nʉrrʉmʉn sĩi parhooba ähäagmamua mokdau juajã gar aunaa ichdeupaita ich phãrmaajeejim anʉm.
Mamʉ mag nʉrrʉmua warpwe Jesús oo athaawai sĩi warag i simʉgta khaphig beewia i khĩirphee phõbkhabaichejim anʉm.
Mag phõbkhachenaa thet wiiu anaa irig,
—¡Jesús,
cha Ẽwandam ʉ̃gthaa phuu nʉm Iewaa!
¿Khantheeta pua mʉ mʉg khaibag waubaichema?
ajim anʉm.
Chi wounau ich garmua Jesuug mag iekhatarran,
maan Jesuu ya ag nawe chi mepeer mag woun mor ee simʉg chawag oberpi jaautarr aawaita irua mag iekhajim anaabá.
Magbaa Jesuu irig,
—¿Pʉ khan a thʉ̃ʉrjẽwi?
ajim anʉm.
Magbaa chi wounau,
—Mʉʉn “Mepeen Phobor” a thʉ̃ʉrjemgui ajim aajem,
maar nem khapan sĩerrjee aawai.
Ich mag wounau irig o bʉ̃rʉʉ aadep aajeejim anʉm,
maigmua warp chi mepeen jʉrkhʉʉipʉim ugua.
Maig dakha durr bʉkhʉrr khũsnaan khapan phathau jʉr kho wenʉrrarr aawai
chi mepeenau,
—Magan ar chum khũsnaan khapan thʉnʉm aar maar pʉiwi jũrr jãkhʉʉn khũsnaan eeta marag dubpi jaaubá ajierram anʉm Jesuug.
Magbaa chadcha Jesuu mag chi woun mor eem mepeenag obeerpi jaauwi,
jũrr mag khũsnaan khapan dos miljo narr eeta dubpi jaaubaawai,
chadcha makhʉʉn eeta dubphobaadejim anaabá.
Mag mepeen khaigbam pom khũsnaan ee dubphobaadeewai sĩi parhooba khaphig phobaadewi ithurmʉg ʉ̃rmua thʉrrdo ee dʉrbagkha sĩi do ee jogaa khechdubjim aajem.
Mag oobaawai ajap jãphierrwi chi thʉa narr khʉʉn parhooba khaphig phobaadejierram anʉm,
õrag jawaan.
Mag wetwi phobor eejã jaauwi maimua phobor igaau di ãhãbdo nʉnʉidʉm eem khʉʉnagjã thumwe jaaumajierram aajem.
Amachig mag jaaumaawai ag bʉrre õrau aar oon weetjeejim anʉm.
Mag wetwia Jesús aar barimawia ooimaawai,
chi woun mag dosãt dʉi sĩerr khajũa wajapha jũawia maach khĩir ich mʉg jup oo sim ooimajierram anaabá,
sĩi magʉm ben khaigbam pom mor ee chukhu sĩerrjo,
monakha.
Mag oowai õor dauderraa naajim anʉm.
Mamʉ mag amach daúacha Jesuu mag woun ben chugpaapʉiwia chi khũsnaanjã lokiewi do ee jogaa khechtarr orr khʉʉnau jũrr deeum khʉʉnag nem ĩgkhamajierram aajem.
Chi ag perás joobaajerr khʉʉnau mag ũrbaawai Jesuug jajaau aajeejim anʉm,
amach durrmua chawag mamkhĩir.
Mag ich jʉrbaadeewai,
deeu maag awi,
ich beetarr boteeg mawi ag ee waaidʉbaadejim aajem.
Mag i mam oobaa mag chi dosãt ben wai sĩerrau ich arrmkhĩir irig jeeujim anaabá.
Pari Jesuu ich dʉi arrbajim aajem.
Sĩi irig warag,
—Pʉch diig mawia pʉch khodnaanag jaaubamí ajim anʉm,
jãga Ẽwandamau ʉu pʉ dau ee aug khaugwia pʉ monaaubar.
Jesuu ichig magbaawai chadcha i ipierr mawia Decápolis durr phobor nʉnʉidʉm ee õrag jaaumajim anʉm,
Jesuu i dau aug khaugwi ʉu i ben chugpaatarr.
Mag jaaumam ũrwi thumaam khʉʉnta jʉ̃gderraa naajim aajem.